b'\n_START_ARTICLE_\nToronto\n_START_SECTION_\nAjalugu\n_START_PARAGRAPH_\nToronto asutas 1793. aastal kuberner John Graves Simcoe. Linn sai nime Yorki ja Albany hertsogi prints Frederiki j\xc3\xa4rgi. Toona oli see \xc3\x9clem-Kanada provintsi pealinn. 1834. aastal sai linn praeguse nime._NEWLINE_Nimi Toronto tuleb mohoogi keele s\xc3\xb5nast tkaronto, mis t\xc3\xa4hendab \xe2\x80\x9ekohta, kus puud kasvavad vees\xe2\x80\x9c.\n_START_SECTION_\nRahvastik\n_START_PARAGRAPH_\nToronto on Kanada suurim ja P\xc3\xb5hja-Ameerika suuruselt neljas linn, mille elanike arv oli 2016. aasta rahvaloenduse j\xc3\xa4rgi 2 731 571._NEWLINE_2006. aasta seisuga oli Torontos k\xc3\xb5ige rohkem elanikke p\xc3\xa4rit Euroopast (52,6%). Suurema osa sellest moodustasid briti, iiri, itaalia ja prantsuse p\xc3\xa4ritoluga inimesed. Teised suuremad grupid olid l\xc3\xb5una-aasialased (12%), hiinlased (11,4%), mustanahalised (8,4%), filipiinlased (4,1%) ja ladinaameeriklased (2,6%).\n_START_SECTION_\nMajandus\n_START_PARAGRAPH_\nToronto m\xc3\xa4ngib Kanada ja maailmamajanduses olulist rolli. 2008. aastal liigitas Forbes Toronto k\xc3\xbcmne majanduslikult m\xc3\xb5juv\xc3\xb5imsama linna hulka._NEWLINE_Torontos asub Toronto v\xc3\xa4\xc3\xa4rtpaberib\xc3\xb6rs, mis on \xc3\xbcks maailma suurimaid.\n_START_SECTION_\nTransport\n_START_PARAGRAPH_\nOntario valitsus haldab Toronto linnastualal ulatuslikku rongi- ja bussis\xc3\xbcsteemi, mille nimi on Toronto Transit Commission (TTC). 2016. aasta seisuga kasutab seda igal n\xc3\xa4dalap\xc3\xa4eval umbes 1 252 000 inimest.\n_START_SECTION_\n\xc3\x95hutransport\n_START_PARAGRAPH_\nTorontos asub Kanada suurim lennujaam Toronto Pearsoni rahvusvaheline lennujaam.\n_START_SECTION_\nEhitised\n_START_PARAGRAPH_\nTorontos asub Toronto teletorn CN Tower (553,3 m), mis oli aastail 1976\xe2\x80\x932007 maailma k\xc3\xb5rgeim toestamata ehitis.\n_START_SECTION_\nHaridus\n_START_PARAGRAPH_\nToronto \xc3\x9clikool on Kanada suurim \xc3\xbclikool. Torontos on ka Yorki \xc3\x9clikool, Ryersoni \xc3\x9clikool ja OCAD \xc3\x9clikool.'